b'\n_START_ARTICLE_\nLipe (Josip Jur\xc4\x8di\xc4\x8d)\n_START_PARAGRAPH_\nLipe je povest Josipa Jur\xc4\x8di\xc4\x8da. Delo je izhajalo v \xc4\x8dasopisu Zvon od 1. februarja do 1. junija leta 1870.\n_START_SECTION_\nVsebina\n_START_PARAGRAPH_\nNa posestvu Rodovje sta \xc5\xbeivela stari Rodov\xc5\xa1\xc4\x8dak, kme\xc4\x8dki gospodar iz gra\xc5\xa1\xc4\x8dinske rodbine in njegov sin, Lipe Rodov\xc5\xa1\xc4\x8dak, ki se je v mestu \xc5\xa1olal in bi mu bilo ljub\xc5\xa1e s \xc5\xa1tudijem nadaljevati, kot pa kmetijo voditi. Mladeni\xc4\x8d je nekega dne \xc5\xa1el na lov in spotoma sre\xc4\x8dal dve \xc5\xbeenski, gospo Kri\xc5\xbeanovo in njeno lepo h\xc4\x8di Mari. Bali sta se pre\xc4\x8dkati ozko brv nad potokom, zato ju je nesel \xc4\x8dez. Po dogodku se je spomnil le lepih o\xc4\x8di mlade deklice - zaljubil se je. Kasneje sta si prek pisem izpovedala ljubezen._NEWLINE_A stara Kri\xc5\xbeanka Lipetu ni zaupala, da bo res poro\xc4\x8dil njeno h\xc4\x8di, raje bi jo dala za \xc5\xbeeno zanesljivemu va\xc5\xa1kemu u\xc4\x8ditelju. Kmalu je tudi Lipetov o\xc4\x8de izvedel za ljubezen in sinu zabi\xc4\x8dal, da ga bo razdedinil, \xc4\x8de se bo \xc5\xa1e sre\xc4\x8deval z Mari. Kasneje je mladeni\xc4\x8d zbolel in \xc5\xbeelel obiskati deklico. Te ni bilo doma, zatem se je mimo njega peljala na vozu, a mu \xc5\xa1e pomahala ni. Lipe je bil prepri\xc4\x8dan, da je \xc5\xbee pozabila nanj, \xc4\x8deprav ji je bil v resnici \xc5\xa1e vedno pri srcu. Prek nekaj nespretno napisanih pisem sta se povsem sprla._NEWLINE_Lipe se je odlo\xc4\x8dil, da bosta z deklico pretrgala zvezo, to je sporo\xc4\x8dil tudi u\xc4\x8ditelju in z o\xc4\x8detom od\xc5\xa1el na zdravljenje v oddaljene toplice. Kasneje je o\xc4\x8de v nekem ju\xc5\xbenem mestu umrl, sin pa se je tam bogato poro\xc4\x8dil. Ko je Lipetu umrla \xc5\xbeena, se je vrnil v doma\xc4\x8di kraj. Izvedel je, da se njegova nekdanja izbranka ni poro\xc4\x8dila in da po materini smrti \xc5\xbeivi sama. Sprva ga ni hotela sprejeti, nato pa mu je le priznala, da mu je \xc5\xbee zdavnaj odpustila. In v vasi se \xc5\xbee govori o poroki.'